ការ​រក​មធ្យោបាយ​នៃ​ក្រុម​រដ្ឋមន្រ្តី​សុខាភិបាល​ពិភពលោក​ទប់ស្កាត់​ឱសថ​ក្លែងក្លាយ​
អង្គការ​សុខភាព​ពិភព​លោក ​ដាស់​តឿន​ក្រុម​អ្នក​ប្រើ​ប្រាស់​ថ្នាំ​ឲ្យ​ប្រយ័ត្ន​ប្រយែង​នៅ​ពេល​ទិញ​ថ្នាំ​តាម​ប្រព័ន្ធ​អ៊ិនធើណិត ។
ក្រុមរដ្ឋមន្ត្រីសុខាភិបាល ដែលចូលរួមក្នុងសន្និបាតសុខភាពពិភពលោកលើកទី ៦៣ បានជាប់គាំងនៅក្នុងការជជែកដេញដោលគ្នាដ៏ខ្លាំងមួយ អំពីមធ្យោបាយដ៏ប្រសើរបំផុត ក្នុងការប្រយុទ្ធទល់នឹងឱសថក្លែងក្លាយ ។ នាង Lisa Schlein រាយការឲ្យវីអូអេ ពីទីក្រុង Geneve ។ អ្នកស្រី នុច សារីតា សូមជូនសេចក្តីប្រែសម្រួល ៖ ក្រុមអ្នកឃ្លាំមើលឈ្មោះ The Pharmaceutical Security Institute បានចុះបញ្ជីឧប្បត្តិហេតុនៃឱសថក្លែងក្លាយនៅក្នុងឆ្នាំ២០០៩ចំនួនច្រើនជាងពីរពាន់ករណី ជាការកើនឡើងច្រើនជាង៩ភាគរយលើសពីឆ្នាំមុន ។ ប្រធានរបស់ក្រុមនេះប្រចាំទ្វីបអឺរុប មជ្ឈិមបូព៌ាប្រទេសនិងទ្វីបអាហ្វ្រិក លោក Ashley How និយាយថា ទំហំពិតប្រាកដនៃបញ្ហានេះដឹងមិនច្បាស់ទេ។ លោកមានប្រសាសន៍ថាំ ក្រុមអ្នកផលិតឱសថក្លែងក្លាយប្រើកលឧបាយជាច្រើន ដើម្បីផលិតនិងបញ្ចេញផលិតផលរបស់ពួកគេទៅពាសពេញពិភពលោក ។ “ពីព្រោះថា បើលោកអ្នកគិតពីជំនាញដែលត្រូវមានសម្រាប់ធ្វើផលិតកម្មនៃឱសថមួយ ដើម្បីបន្លំភ្នែកពួកអាជ្ញាធរសុខាភិបាល , បន្លំភ្នែកសាធារណជន , បន្លំភ្នែកពួកអាជ្ញាធរអនុវត្តច្បាប់នោះ ឱសថក្លែងក្លាយទាំងនោះត្រូវមានគុណភាពល្អព្រោះ ពួកគេមិនចង់ឲ្យក្រុមអាជ្ញាធរអនុវត្តច្បាប់តាមដានពួកគេឆាប់ពេកទេ ដូច្នេះពួកផលិតឱសថក្លែងក្លាយជាញឹកញាប់នឹងដាក់គ្រឿងផ្សំសកម្ម ទៅក្នុងផលិតកម្មពិតប្រាកដ ។ ហើយគ្រឿងផ្សំសកម្មនេះ ត្រូវតែចែកចាយទៅជុំវិញពិភពលោក” ។ អង្គការសុខភាពពិភពលោកកំពុងមានការលំបាក ដើម្បីរក្សាការជជែកដេញដោលគ្នានៅមហាសន្និបាត ឲ្យផ្តោតការយកចិត្តទុកដាក់ទៅលើផលប៉ះពាល់ដល់សុខភាពដោយសារឱសថក្លែងក្លាយ ។ ប្រទេសដូចជាប្រទេសឥណ្ឌានិងប្រទស Brazil ដែលជាប្រទេសអ្នកផលិតដ៏ធំនូវឱសថសាមញ្ញទូទៅនោះ ចោទឧស្សហកម្មធ្វើឱសថ អំពីការលើកយកបញ្ហាឱសថក្លែងក្លាយ មកការពារប្រកាសនីយប័ត្រតក្កកម្មឬ Patent របស់ខ្លួន ប្រឆាំងនឹងពួកអ្នកផលិតប្រកួតឱសថសាមញ្ញទូទៅ ។ ប្រទេសទាំងពីរនេះនិយាយថា អង្គការសុខភាពពិភពលោកកំពុងជួយដល់កិច្ចប្រឹងប្រែងនេះ។ នាយកនៃកម្មវិធីឱសថសារវន្តរបស់អង្គការ WHO លោក Hendrick Hogerzeil ឆ្លើយបដិសេធការចោទទាំងឡាយនោះ ។ “គោលបំណងដែលយើងបានថ្លែង វាច្បាស់លាស់ណាស់ ។ យើងមិនចង់បានការពិភាក្សាគ្នាណាមួយអំពីឱសថក្លែងក្លាយ ទៅធ្វើឲ្យរាំងស្ទះដល់ការដោះដូរឱសថគ្នាទូទៅត្រឹមត្រូវតាមច្បាប់នោះទេ ហើយថា អង្គការ WHO នឹងមិនធ្វើការអនុវត្តច្បាប់កម្មសិទ្ធបញ្ញាដែរ ។ យើងធ្វើកិច្ចការខាងសុខភាពសាធារណៈ ហើយទុករឿងផ្សេងៗទៀត ទៅឲ្យអង្គការកម្មសិទ្ធបញ្ញាពិភពលោកនិងអង្គការពាណិជ្ជកម្មពិភពលោក និងក្រុមសាមីប្រទេសជាអ្នកដោះស្រាយទៅចុះ” ។ លោកវេជ្ជបណ្ឌិត Hogerzeil កត់សំគាល់ថា ឱសថក្លែងក្លាយសម្រាប់យកទៅព្យាបាលជម្ងឺគ្រុនចាញ់, ជម្ងឺអេដស៍, និង ជម្ងឺគំរាមកំហែងជីវិតដទៃៗទៀតមានដាក់លក់ពាសពេញទ្វីបអាហ្វ្រិក ។ ប្រតិភូជាតិនីស្ហេរីយ៉ាម្នាក់បានប្រាប់អង្គប្រជុំថាថ្នាំបំបាត់ ការឈឺចាប់សំរាប់លាបជើងធ្មេញកូនក្មេងពេលធ្មេញដុះដែលធ្វើក្លែង ក្លាយបានសម្លាប់កុមារ៨៤នាក់នៅក្នុងប្រទេសរបស់លោកកាលពីឆ្នាំ មុន ។ អង្គការសុខភាពពិភពលោកដាស់តឿនក្រុមអ្នកប្រើប្រាស់ថ្នាំឲ្យប្រយ័ត្ន ប្រយែងនៅពេលទិញថ្នាំតាមប្រព័ន្ធអ៊ិនធឺណិត ។ នៅពេលជាមួយគ្នាដែរ មានផលិតផលថ្នាំដាក់លក់ស្របច្បាប់ខ្លះៗនោះ អង្គការ WHO និយាយថាមានថ្នាំជាច្រើនដែលមិនស្របច្បាប់ ហើយថ្នាំជាច្រើនអាចសម្លាប់មនុស្សបានដែរ ៕